
Бүген Казан Кремлендә 2023 елда волейбол буенча Россия Кубогын яулаучы «Зенит-Казан» ирләр волейбол клубы командасына хөрмәт күрсәттеләр. Татарстан Республикасы Рәисе Рөстәм Миңнеханов спортчыларны һәм тренерлар составын котлады.

Исегезгә төшерәбез, «Зенит-Казан» волейбол клубы 12 тапкыр Россия Кубогын яулады.

"Сезнең белән кабат очрашу минем өчен зур шатлык, - диде Татарстан Рәисе, чараны ачып. - Сез безне тагын уңышларыгыз белән сөендердегез - бу сезнең Россия Кубогында 12 нче тапкыр яулаган чираттагы искиткеч җиңүегез. Сез югары спорт осталыгын, команда рухын һәм җиңүгә ышанычыгызны күрсәттегез. Без сезнең чыгышларыгызны игътибар белән күзәттек һәм бу уңышка чын күңелдән шатландык. Без сезнең белән горурланабыз, егетләр!»

Рөстәм Миңнеханов шулай ук билгеләп үткәнчә, безнең профессиональ клубларның казанышлары аркасында Татарстанда волейбол алга таба үсешкә этәргеч ала һәм популярлаша бара. "Бүген волейбол - массакүләм һәм популяр спорт төрләренең берсе, - диде ул. - Сезнең команда уенчылары - күп кенә малайларыбыз һәм кызларыбызны илһамландыра".

Әлбәттә, уңыш - бөтен команданың планлы эш нәтиҗәсе, дип билгеләп үтте Рөстәм Миңнеханов һәм команда җитәкчелегенә, уенчыларга, тренерлар составына, республика волейбол федерациясе җитәкчелегенә рәхмәт белдерде.

Командаларның сугышчан рухын арттыруга сезнең гаиләләр зур өлеш кертә, дип ассызыклады Татарстан Рәисе.

Аннары бүләкләр тапшырылды. Әйтик, Рөстәм Миңнеханов «Зенит-Казан» волейбол командасына 2023 елда ир-атлар командалары арасында волейбол буенча Россия Кубогында җиңү яулаган өчен Татарстан Республикасы Рәисенең Рәхмәтен тапшырды.

Үз чиратында, спортчылар Татарстан Республикасы Рәисенә истәлекле медаль һәм волейбол тубы бүләк иттеләр.
Рөстәм Миңнеханов «Зенит-Казан" ир-атлар волейбол клубын волейбол - 2003 буенча Россия Кубогында җиңүләре белән котлады -